### Resumé

Evalueringen af midlertidige byrumsafprøvninger ved [adresse] viser positive erfaringer med grønne områder, opholdsmuligheder og børnevenlige elementer, men også udfordringer med blandede trafikformer og ulovlig parkering. Undersøgelsen viser opbakning til at videreføre flere tiltag, og forvaltningen anbefaler at fastholde *"Den Grønne Oase"* midlertidigt.

### Sagsfremstilling

Teknisk Udvalg besluttede i 2022 at igangsætte tre midlertidige byrumsafprøvninger ved [adresse] i Vejle for at undersøge, hvilke typer byrum, byliv og fællesskaber området skal understøtte fremover. Udvalget ønskede at indsamle erfaringer, der kan kvalificere udviklingen af byrummet ved det lukkede vejforløb på [adresse] og gadeforløbet langs [adresse]. Formålet var desuden at skabe liv og aktivitet i byrummet under byggearbejdet på den gamle Kåre Nielsen. Afprøvningerne blev gennemført i perioden september 2023 til september 2025 i dialog med beboere, erhvervsliv og øvrige aktører i området.

Evalueringen viser, at byrumsafprøvningerne generelt er blevet positivt modtaget. De nye grønne områder, siddepladser, børnevenlige elementer og reduceret biltrafik har ifølge spørgeskemaundersøgelsen øget byrummets kvalitet og tiltrukket aktivitet til området. Der peges dog i undersøgelsen – hvor i alt 123 respondenter har svaret – på udfordringer med ulovlig parkering, manglende tydelighed i trafikafviklingen samt udfordringer med afvanding og forvirrende skiltning.

Der er et bredt ønske blandt besvarelserne i spørgeskemaundersøgelsen om at videreføre flere af tiltagene i en permanent udformning af byrummet, men med større fokus på tydelig trafikafvikling, sikkerhed og vedligeholdelse. Evalueringen fremhæver vigtigheden af løbende inddragelse af interessenter samt behovet for mere systematisk dokumentation af effekter. Det anbefales, at eventuelle fremtidige byrumsafprøvninger tilrettelægges tematisk og i etaper, så der skabes et godt grundlag for læring og justeringer undervejs.

Da byggeriet på [adresse] endnu ikke er afsluttet mod det udvidede [adresse], anbefaler forvaltningen, at den tredje afprøvning, *"Den Grønne Oase"*, fastholdes i sin nuværende form med mindre justeringer, indtil et permanent byrum – eller dele heraf – kan etableres i sammenhæng med det kommende byggeri på [adresse].

### Økonomi

Der er afledt drift på 252.000 kr. fra 2027 og frem til fastholdelse af det midlertidige byrum *"Den Grønne Oase"* (pleje af grønt 225.000 kr. og renhold 27.000 kr.).
Afledt drift indgår i budgetlægningen 2027-2030 i den samlede politiske prioritering af udvalgenes driftsudfordringer.

### Klima og resiliensvurdering

Ved etablering af byrumsafprøvningerne har der være fokus på at arbejde med materialer, der i videst muligt omfang kan genbruges eller genanvendes efterfølgende i andre projekter.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at**evalueringen af byrumsafprøvningernes tages til efterretning, og

**at** afprøvningen *”Den Grønne Oase”*, fastholdes midlertidigt i sin nuværende form.

### Beslutning

Godkendt.

Nikolaj Mathiesen og Boe Brandt var fraværende.